**Ithaca! Ithaca!**

*Raul Constantinescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ITHACA! ITHACA!

Născut în august patruzeci și patru

la Bradu-Argeș unde-n refugiu

din Cernăuți ai mei de sovietici fugiră,

a bombei țărână-mi fu primul botez

sub cerul sfâșiat de avioane...

valuri roșii de sânge ducea râul

cu morți plutind spre-o lume neștiută,

lipsiți de lumânări, cruci și prinoase...

cei vii ascunși prin codri-n spaimă

spre cer păsări de fi în cer priveau cu teamă

în raiduri tot mai dese lăsau ouă-ucigătoare...

era vremea lui saturn copiii mâncându-și,

infernul înghițea-ntreg pământul,

din est și vest peste noi se-nstăpânea

hidra cu zeci de capete de harpii tot mai avidă

de care ascunși din margini în margini de lume

de groaza de siberii gulag deportări,

crescut-am printre ardeleni frățește

la bine și la rău în sate și cantoane

când peste tot tancuri stalineț zguduiau pământul,

urmat-au ani grei umilitori de comunizare

pitești aiud sighet jilava gherla...

în școli se-nvăța rusa cântând,

duba neagră noaptea țărani bătuți la tălpi

sovromuri canalul stuful bărăganul secu la pândă

urmăreau și-n gaură de vidră pe mal abrupt de ape

și-n munți pe luptătorii anticomuniști

în anii de prigoană și năpaste

avut-am și eu locul arcadiei sub soare

și-un rai de vise precum fiecare cu tinerețea arsă

a sacrificatei generații vândute la Yalta

pe-un petec de șervețel marelui frate

popoare cortinei de fier sechestrate cică „eliberate”

de cuceritorul ce-și zicea Mesia întregii lumi prostite de servicii

până azi în pas de globalizare...

o! ithaca, ithaca – prăzii apus paradis...

21 oct. 2019